Omnibus presentes litteras inspecturis: soror Agnes, humilis abbatissa monasterii de Insulis prope Autissiodorum, totusque ejusdem loci conventus, salutem in Domino sempiternam. Notum facimus quod nos, pro necessitatibus ecclesie utiliter expediendis, vendidimus et venditionis nomine in perpetuum quittavimus, venerabilibus viris decano et capitulo Autiss. quoddam nemus quod habebamus situm juxta nemus Johannis dicti Chanlateux, ex una parte, et juxta nemus Johannis filii Johannis Blootin, et Adeline ejus uxoris, ex altera; quod nemus venditum dicti Johannes et Adelina in puram et perpetuam eleemosynam et suarum remedium animarum pro octo libris Turonensibus nobis quittis et jam solutis a dictis decano et capitulo, in pecunia numerata, et de quibus nos renunciamus exceptioni dicte pecunie nobis non solute, non numerate, ac spei etiam numerande, dictos decanum et capitulum, et eorum successores absolvimus in perpetuum et quittavimus. Nosque devestientes de dicto nemore vendito, venditionis nomine, et dictos decanum et capitulum investiri volentes, de eodem per traditionem presentium litterarum. Promittentes, bona fide, nos contra venditionem et quittationem predictam per nos vel per alium non venire, nec in dicto nemore vendito aliquid juris de cetero reclamare, nec ab alio facere reclamari; nosque dictum nemus venditum dictis decano et capitulo garentire et deffendere erga omnes quittum et liberum ab omni onere, servitio, servitute et omni alia exactione quarumcumque, preterquam a recto censu, reddereque et restituere eisdem decano et capitulo omnia damna, deperdita et expensas que et quas ipsi, per defectum dicte garentie minus late, sustinerent, facerent et haberent, et quantum ad hec tenenda et firmiter observanda, nos et omnia bona monasterii nostri mobilia et immobilia, presentia et futura dictis decano et capitulo generaliter obligamus et manere volumus obligata. In quorum omnium testimonium sigillum nostrum quo unico utimur, presentibus litteris duximus apponendum. Datum anno Domini M CC XCXIII mense Junio.